作者:無名氏
標題:中呂・朝天子
內容:儘教，便了，□爾縱橫鬧。紗籠影裡馬頭高，早雪擁藍關道。休喜休歡，休煩休惱，只爭個遲共早。比甘羅不小，比太公未老，須有日應心道。一慳，二奸，困煞英雄漢。陳摶佔卻一半山，不復夢周公旦。雨笠煙蓑，星馳雲棧，利和名自古難。這番，上杆，休□了梯兒看。儘教，便了，彼各休相笑。正沙堤穩穩馬頭高，又貶上潮陽道。休喜休歡，休煩休惱，只爭個遲共早。比太公未老，比甘罷又不小，此一夢何時覺。杜康，醉鄉，竹葉樽瓊花釀。人生三萬六千場，既有限誰無恙。眨眼秋霜，飛來頭上，趁春光倒玉觴。喚將，四娘，燕子舞鶯兒唱。畫堂，綺窗，玉錯落金波釀。春風枉羨杜韋娘，試聽宣娥唱。月窟新聲，雲鬟宮樣，怎禁他粉黛香。這場，醉鄉，勒留住山中相。楚闌，小蠻，錦瑟調銀箏按。西園公子興未闌，盞到休辭憚。明月簾櫳，疏星河漢，倚紅樓十二闌。夜寒，燭殘，酒盡後人方散。紫袍，戰袍，送了些活神道。不比農夫有下梢，不識長安道。耕種鋤刨，無煩無惱，臥東窗日影高。芭棚下飯飽，麥場上醉倒，快活煞村田樂！嘲妓家匾食白生生面皮，軟溶溶肚皮，抄手兒得人意。當初只說假虛皮，就裡多蔥膾。水面上鴛鴦，行行來對對，空團圓不到底。生時節手兒上捏你，熟時節口兒裡嚼你，美甘甘肚兒內知滋味。嘲人穿破靴兩腮，綻開，底破幫兒壞。幾番修補費錢財，還不徹王皮債。不敢大步闊行，只得徐行短邁，怕的是狼牙石龜背階。上臺基左歪右歪，又不敢著楦排，只好倒吊起朝陽曬。志感不讀書有權，不識字有錢，不曉事倒有人誇薦。老人只恁忒心偏，賢和愚無分辨。折挫英雄，消磨良善，越聰明越運蹇！志高如魯連，德過如閔騫，依本分只落的人輕賤。不讀書最高，不識字最好，不曉事倒有人誇俏。老天不肯辨清濁，好和歹沒條道。善的人欺，貧的人笑，讀書人都累倒。立身則小學，修身則大學，智和能都不及鴨青鈔。